Virallinen lehti nro C 223 , 17/07/1998 s. 0078



KIRJALLINEN KYSYMYS E-0002/98 komissiolle esittäjä(t): Alexandros Alavanos (GUE/NGL) (29. tammikuuta 1998) Aihe: Käyttökelvottomien katalysaattorien käsittely Kreikassa Kreikassa viime aikoina tehdyistä tutkimuksista ilmenee, että a) uusia saasteita (bentseeni, tolueeni, ksyleeni) tavataan ensimmäistä kertaa ilmasta sen vuoksi, että monet katalysaattorit ovat käyneet vanhoiksi eikä niitä ole vaihdettu uusiin ja b) Kreikassa tosin on liikenteessä 1 100 000 autoa, jotka edustavat uutta tekniikkaa, mutta noin 150 000 niistä on katalysaattorin vaihdon tarpeessa. Autoasentajien yhdistys ilmoittaa, että erittäin vähäinen osa niistä katalysaattoreista, jotka on vaihdettu uusiin, viedään kierrätykseen Ranskaan ja Saksaan, vaikka jo kaksi vuotta sitten on tehty sopimus yksityisen yrityksen kanssa. Ottaen huomioon tämän vaarallisten katalysaattorien käsittelyn suuren tarpeen komissiolta kysytään, voiko se kuvata meille, mikä menettely Kreikassa on käytössä vanhentuneiden katalysaattorien käsittelyssä (haudataanko ne? viedään maasta? kuinka suuria lukumääriä?). Jo vuonna 1994 (kysymys E-2394/94) ((EYVL C 75, 27.3.1995, s. 41. )) komissio ilmoitti, että se aikoo ehdottaa toimenpiteitä käyttökelvottomien ajoneuvojen ja katalysaattorien lopullista sijoitusta ja hyödyntämistä koskevien toimenpiteiden yhdenmukaistamiseksi. Millaisia nämä asianomaiset ehdotukset ovat? Komission jäsenen Ritt Bjerregaardin komission puolesta antama vastaus (18. maaliskuuta 1998) Kuten jo vastauksista kirjallisiin kysymyksiin E-2397/94 ja E-33319/97 on käynyt ilmi, komissio on tehnyt ehdotuksen loppuun käytettyjä ajoneuvoja koskevien toimenpiteiden yhdenmukaistamiseksi ((EYVL C 337, 7.11.1997. )). Ehdotus koskee myös katalysaattoreita. Komission 9. heinäkuuta 1997 hyväksymässä ehdotuksessa neuvoston direktiiviksi loppuun käytetyistä ajoneuvoista säädetään, että loppuun käytetyt ajoneuvot on riisuttava ja varastoitava (kaikki renkaat sekä nesteet, akut, ilmastointijärjestelmät, turvatyynyt, katalysaattorit ja muut vaaralliset osat sekä materiaalit poistetaan) ennen jatkokäsittelyä. Nämä toiminnot on suoritettava siten, että varmistetaan ajoneuvojen osien sopivuus uudelleenkäyttöön ja talteenottoon, erityisesti kierrätykseen (ehdotuksen 6 artikla). Ehdotuksessa pyritään asettamaan määrälliset tavoitteet loppuun käytettyjen ajoneuvojen uudelleenkäytölle, kierrättämiselle ja hyödyntämiselle (ehdotuksen 7 artikla). Näiden tavoitteiden avulla vuoteen 2015 mennessä on uudelleenkäytettävissä, kierrätettävissä ja hyödynnettävissä oltava vähintään 85 painoprosenttia ajoneuvoa kohti ja 95 painoprosenttia vuoteen 2015 mennessä. Osana ehdotusta on annettu myös erityistavoitteet loppuun käytettyjen ajoneuvojen materiaalin kierrätykselle (80 painoprosenttia ajoneuvoa kohti vuoteen 2005 mennessä ja 85 painoprosenttia vuoteen 2015 mennessä). Vaikka ehdotuksessa ei aseteta erityisvelvoitteita katalysaattoreiden kierrättämiselle, komissio uskoo, että määrällisten tavoitteiden saavuttaminen vaatii käytännössä myös näiden osien kierrättämistä. Komission vuonna 1997 toteuttaman tutkimuksen mukaan kierrätettyjen katalysaattoreiden määrä Euroopassa riippuu niiden keräyksen kannustamisesta, jalometallien hinnoista sekä katalysaattorein varustettujen romutettavien autojen määrästä. Koska tällaisten autojen määrän odotetaan kasvavan (ja lisäävän kierrätyksen volyymiä), komissio uskoo katalysaattoreiden kierrätyksen lisääntyvän, kun otetaan huomioon ehdotuksen sisältämät riisumista koskevat edellytykset. Edellä mainitun tutkimuksen mukaan näiden komponenttien kierrätyskapasiteetti ei aiheuta ongelmia. Komissiolla ei ole tietoa katalysaattorien käsittelyn tämän hetkisestä tilanteesta Kreikassa.